Αγαπητοί μας μαθητές,

Καλό μήνα και καλή σας ημέρα.

Μετά από έναν και πλέον μήνα εφαρμογής της τηλεκπαίδευσης θα θέλαμε να ευχαριστήσουμε εσάς και τις οικογένειές σας για την άριστη συνεργασία σας που είναι απαραίτητη για την επίτευξη των στόχων του προγράμματος.

Για να επιτύχει το πρόγραμμα της τηλεκπαίδευσης, το οποίο γνωρίζουμε ότι είναι κουραστικό για όλους σας και βεβαίως δεν μπορεί να υποκαταστήσει τη δια ζώσης διδασκαλία, χρειάζεται η συνέπεια και η υπευθυνότητα όλων σας ώστε να τηρείτε το ωράριο λειτουργίας του προγράμματος απαρέγκλιτα και σε καθημερινή βάση καθώς και να συμμετέχετε στις δραστηριότητες που σχεδιάζονται από τους δασκάλους σας και που μόνο με τη δική σας ουσιαστική συμμετοχή θα έχουν θετικό αποτέλεσμα.

Επειδή το τελευταίο διάστημα παρατηρείται το φαινόμενο κάποιοι μαθητές να μην συμμετέχουν πλήρως στο καθημερινό πρόγραμμα της τηλεκπαίδευσης είτε γιατί μπαίνουν καθυστερημένα στις ψηφιακές αίθουσες, είτε ενώ βρίσκονται μέσα στο «lobby» - πάνελ της αίθουσας δε συμμετέχουν ενεργά στο μάθημα, είτε δεν μπαίνουν συστηματικά σε κάποια μαθήματα, θα θέλαμε να παρακαλέσουμε και να επιστήσουμε την προσοχή όλων σας στο να συνεχίσετε να δείχνετε την απαιτούμενη συνέπεια και υπευθυνότητα καθημερινά στο πρόγραμμα ώστε να έχει θετικά αποτελέσματα για όλους σας στον ίδιο βαθμό.

Μην ξεχνάτε ότι αυτή τη στιγμή η τηλεκπαίδευση με όλες τις αδυναμίες της αναπληρώνει τη δια ζώσης διδασκαλία και κρατάει ζωντανή τη σχολική μας κοινότητα με όλες τις προσπάθειες που καταβάλλουν οι δάσκαλοί σας δίνοντας τον καλύτερο εαυτό τους για να ξεπεραστούν δυσκολίες στην κατάκτηση της ύλης αλλά και στο σχεδιασμό και παράλληλων δράσεων που θα κάνουν πιο ευχάριστη και εύληπτη τη μαθησιακή διαδικασία.

Ευχή όλων μας είναι, μόλις το επιτρέψουν οι υγειονομικές συνθήκες, να επιστρέψουμε στο φυσικό μας περιβάλλον, στο σχολείο μας, για να συνεχίσουμε το έργο μας.

Μέχρι τότε σας παρακαλούμε όλοι οι δάσκαλοί σας να σταθείτε με υπευθυνότητα και συνέπεια στη διεξαγωγή του προγράμματος της τηλεκπαίδευσης δίνοντας κι εσείς τον καλύτερό σας εαυτό για την επίτευξη του κοινού μας στόχου ξεπερνώντας όσο είναι εφικτό από τον καθένα σας τις δυσκολίες που προκύπτουν. Άλλωστε το γνωρίζετε ότι πάντα είμαστε αρωγοί και συμπαραστάτες σας σ’ αυτή την προσπάθεια.

Με εκτίμηση,

Ο ΔΙΕΥΘΥΝΤΗΣ ΤΟΥ ΣΧΟΛΕΙΟΥ

ΙΩΑΝΝΗΣ ΤΣΙΡΟΠΙΝΑΣ